מחזור כישור הזמן

תקציר העלילה

בעולם שבו זכרונות הופכים לאגדות ואגדות למיתולוגיות, עד שהן חוזרות שוב ושוב עם סיבוב הכישור, המיתולוגיה מספרת על מאבק בין אדון האופל המבקש להחריב את העולם ולעצב אותו על פי רצונו, ובין האנושות, ובראשם זה שזכה לכינוי "הדרקון", אשר כלא את אדון האופל. בעבור רבים אלה אגדות בלבד והם מאמינים כי אדון האופל נכלא על ידי הבורא בעת הבריאה, אם בכלל, אך למעשה כלאו של אדון האופל הולך ונחלש. 
בערבו של חג מקומי מגיעים לכפר נידח שני אנשים זרים, מוריין ולאן, המגלים עניין בשלושה נערים בגיל מסוים, מבלי לגלות כי הם עושים זאת במסגרת חיפושם אחר האדם בו התגלגלה נשמתו של הדרקון. במהלך הלילה נערכת התקפה על הכפר, ושלושת הנערים מקבלים את הסברם של הזרים כי אדון האופל מעוניין באחד מהם, ועל מנת להציל את עצמם וכדי למנוע התקפות עתידיות על כפרם, עליהם לברוח לעיר שבה שולט מסדר האאס סדאי, שם יוכלו לזכות להגנה. לקבוצה הבורחת, מצטרפות עוד מספר דמויות. לאחר שהם בורחים, הקבוצה נאלצת להתפצל, ובסופו של דבר כל דמות, והדמויות הרבות שמתווספות אליהן, מוצאת את מקומה ואת ההזדמנות לממש את רצונותיה וכישרונותיה, במערכה הגדולה שבין כוחות האור והאופל ההולכת ומתרחבת, אשר הנבואות צפו שתביא לחורבן המוסדות הממלכות וההסדרים הקיימים, ומפגש חוזר בין הדרקון שנולד שוב ובין אדון האופל, בקרב גדול שזכה לשם טראמון גאידון, הקרב האחרון.

ההיסטוריה של עולם מחזור כישור הזמן

העולם הפנטסטי של הסדרה מתרכז סביב מיתולוגיה המשמשת רקע לעלילה. לפי הסיפור, בראשית יצר הבורא את כישור הזמן. לכישור שבעה חישורים אשר כל אחד מהם הוא עידן, והוא מסתובב על צירו שוב ושוב, לאורך כל הזמנים, וכך יוצר את העידנים שחוזרים על עצמם שוב ושוב. ברגע הבריאה כבל הבורא את אדון האופל כך שלא יוכל לגעת בכישור ובעולם. למרות היותו כבול וחתום הרחק מהעולם, בשלב מסוים בסיבוב הכישור מצליח אדון האופל להשיג אחיזה בעולם והחל במהלך שתכליתו לשלוט בעולם, בבריאה ובכישור הזמן עצמו. כדי למנוע את נפילת הבריאה בידי האופל, הכישור גורם שוב ושוב להולדת הדרקון, אדם מתעל בעל כוח רב ואלופו של האור במאבק מול האופל, שתפקידו להטליא מחדש את החור בכלאו של אדון האופל. בגלל טבעו המחזורי של הכישור, ניצחון מוחלט וסופי של האור על האופל איננו אפשרי, והקרב בין הצדדים נמשך אינספור פעמים משחר הבריאה. בכל קרב הדרקון גובר על אדון האופל וכובל אותו חזרה לכלאו לתקופה ארוכה שלאחריה חוזר אדון האופל ומשיג דריסת רגל חדשה בעולם וגורר בכך את גילגולו מחדש של הדרקון אשר יאבק בו בקרב המתחדש.
גלגולו האחרון של הדרקון שעליו יש לנו מידע הוא גלגולו של לואס תרין טלמון (נהגה: לוּז ת'הרין טלאמון), שחי כ־3000 שנים לפני התרחשות העלילה. לואס תרין חי בעולם מתקדם ומודרני הדומה מעט לעולמנו מבחינה טכנולוגית (בסדרה מתואר אך מעט זמנו של לואס תרין, אך הוא כולל תיאורים של חפצים הנשמעים כמו מכוניות או מטוסים) אלא שעולמו של לואס תרין מפותח הרבה יותר בזכות הכוח האחד - הכוח שמאפשר לבני אדם מעטים ונדירים לתעל. באותו עידן, שנקרא בעת עלילת הספרים בשם עידן האגדות, בוצעו מעשים מדהימים בעזרת הכוח האחד, שבימיו של רנד לא מעז אף אדם לחלום עליהם. הכול התנפץ כשנקדח חור בכלאו של אדון האופל: החלה מלחמה קשה בין האור לבין החושך, שנמשכה במשך 300 שנים ונקראה "מלחמת הכוח", ובסופה הצליח לואס תרין טלמון להטליא את החור בכלאו של אדון האופל ולכלוא ביחד איתו את 13 הארורים. אולם, אדון האופל הצליח להכות מכת נגד ולזהם את סאידין, החצי הגברי של הכוח האחד.
תוך שנים בודדות מרגע זיהום המעיין האמיתי נטרפה דעתם של כל הגברים המסוגלים לתעל, והם הסתובבו בעולם, מחריבים ערים ומייבשים אוקיינוסים, מפילים הרים ומזעזעים את הארץ. לאחר אותה תקופה, שכונתה בשם עידן השיגעון, לא ניתן היה עוד לזהות את הארץ; עד כדי כך שהמאורע כונה בשם שבירת העולם. לתקופה זו היו השלכות רבות. אנשים למדו לפחד מאנשים המסוגלים לתעל, ובמיוחד מגברים כאלו, שכן אלו היו עתידים באופן בלתי נמנע בשלב זה או אחר לאבד את שפיותם. ארגון האאס-סדאי שכלל בעידן האגדות גם גברים וגם נשים בעלי יכולת תיעול התפרק ונבנה מחדש. האאס-סדאי החדשים היו רק נשים. נשים אלו הקימו את בסיסן באי-הנהר טאר וולון ובו הקימו עיר ובה מצודה, מגדל גבוה הנקרא 'המגדל הלבן'.
המאורע הבא שעליו יש לנו מידע, שהתרחש כ-1,000 שנים לאחר שבירת העולם, מכונה בשם מלחמות הטרולוקים. באותה תקופה לא היו הארורים או אדון האופל חופשיים, אולם יצורי האופל פלשו בכל זאת אל הארצות המיושבות, ותקפו כמעט כל מקום בעולם. ביבשת בה מתרחשת העלילה עמדה מול הטרולוקים ברית שכונתה 'ברית עשר האומות', והונהגה על ידי מנטהרן (נהגה: מנהת'רהן) (ששכנה במקום שבו שוכן מחוז שני נהרות בזמן התרחשות העלילה). מנטהרן הושמדה במלחמות הטרולוקים, אולם הודות להקרבתה ועמידתה בפני האופל ניצח האור, והטרולוקים חזרו בתבוסה לביתם במצרים.
כ־1,000 שנים לאחר מלחמות הטרולוקים עלה לגדולה מלך צעיר בשם ארתור פנדרג טנריל (נהגה: ארטור פיהנדרג טאנריאל), ארתור הוקינג הגדול. הוקינג איחד תחת שליטתו את כל האומות מרכס שדרת העולם ועד האוקיינוס האריתי (שנקרא על שמו); אפילו מעבר לאוקיינוס שלח צי, בפיקוד בנו לותר (נהגה: לות'יר), צי שהיווה את הבסיס לממלכת הסינצ'נים (נהגה: שונצ'אנים). ארתור הוקינג היה לוחם למען הצדק, ושנא אאס סדאי או כל דבר הקשור לכוח האחד: עשרים שנה צרו כוחותיו על טאר וולון, ללא הכרעה. הוא אף תכנן להקים את בירתו בסטדינג, במקום שבו אף אדם לא יכול לתעל. אך הוא מת בטרם זכה להגשים את תוכניותיו, וממלכתו התפלגה בין יורשיו, ששקעו במלחמת ירושה שנמשכה מאה שנים ואף כונתה כך. בסיום המלחמה, נוצרו האומות פחות או יותר כפי שהיו מוכרות בעת תחילת העלילה.

ביקורת על הסדרה

מחזור כישור הזמן היא אחת מסדרות הפנטזיה המצליחות ביותר בשנים האחרונות, ויש המחשיבים אותה כמצליחה ביותר מאז זמנו של טולקין, מלבד ספרי הארי פוטר. בארצות הברית לבדה נמכרים בממוצע כמיליון עותקים לכל ספר חדש שיוצא בסדרה, והמספר רק הולך וגדל. הסדרה איננה מתמקדת רק בגיבור הראשי: בכמה מן הספרים האחרונים מופיע רנד אל'תור בפרקים ספורים בלבד.
עם זאת, ביקורת רבה הושמעה על ג'ורדן בשל אורכה של הסדרה. רבים מציינים כי שלושה פרקים היו יכולים להיכנס בנקל לתוך פסקה אחת, והמבקרים החריפים ביותר טוענים אף כי הספרים כולם הם לא יותר מאשר מריחה מעייפת ומשמימה. רבים מהמבקרים תמהו על "משיכתו המוזרה של ג'ורדן לבגדים", לכאורה, בשל מקומות מסוימים בספרים שבהם מתאר הסופר בפירוט את בגדיהם של הדמויות, עד לפריטים שוליים כגון צעיפים וטבעות. גם חלומות תופסים מקום מרכזי בסדרה, ופרקים רבים נפתחים בחלומותיהן המייגעים לעיתים, של הדמויות הראשיות.

משחק תפקידים והמדריך

הוצאת מכשפי החוף הוציאה באוקטובר 2001 משחק תפקידים בשיטת ק20 המבוסס על הסדרה (The Wheel of Time Roleplaying Game) וב־2002 הוציאה הרפתקאה מוכנה בשם The Prophecies of the Dragon. עקב אי הסכמות עם ג'ורדן וחוסר הצלחה כלכלית הופסקה מאז התמיכה במוצר ולא יוצאות לו יותר הרחבות חדשות. ספרים אלו לא תורגמו לעברית.
בנוסף הוצא ספר בשם The World of Robert Jordan's The Wheel of Time (ידוע גם כמדריך וכספר הלבן הגדול) המתאר את העולם וגם הוא לא תורגם לעברית.